Il-Kunsill approva konklużjonijiet dwar is-sitwazzjoni tas-sigurtà Ewropea, fejn afferma li s-sigurtà Ewropea hija indiviżibbli u li kwalunkwe sfida għall-ordni ta' sigurtà Ewropew taffettwa s-sigurtà tal-UE u l-istati membri tagħha. Fil-konklużjonijiet tiegħu, il-Kunsill jikkundanna l-azzjonijiet aggressivi u t-theddid kontinwi tar-Russja kontra l-Ukrajna , u jappella lir-Russja biex tnaqqas it-tensjoni, tirrispetta d-dritt internazzjonali u timpenja ruħha b'mod kostruttiv fi djalogu permezz tal-mekkaniżmi internazzjonali stabbiliti. Kif iddikjarat mill-kapijiet ta' stat u ta' gvern tal-UE fil-laqgħa tal-Kunsill Ewropew f'Diċembru 2021, kwalunkwe aggressjoni militari ulterjuri mir-Russja kontra l-Ukrajna ser ikollha konsegwenzi enormi u kosti kbar . L-UE tikkonferma l- appoġġ sod tagħha għall- indipendenza , is- sovranità u l- integrità territorjali tal-Ukrajna u sħab oħrajn tal-Viċinat tal-Lvant fi ħdan il-fruntieri internazzjonalment rikonoxxuti tagħhom, u tappella lir-Russja biex terġa' timpenja ruħha b'mod kostruttiv f'oqfsa internazzjonali eżistenti għas-soluzzjoni sostenibbli u paċifika tal-konflitti. Il-Kunsill jafferma mill-ġdid l-approċċ magħqud tal-UE u l-kooperazzjoni u l-koordinazzjoni b'saħħithom li għaddejjin mal- Istati Uniti , in-NATO, l-Ukrajna u pajjiżi sħab oħrajn. Itenni l-importanza li jkomplu jissaħħu l-kapaċitajiet ta' reżiljenza u rispons tal-UE u tas-sħab qrib tagħha , inkluż fil-ġlieda kontra l-attakki ċibernetiċi u dawk ibridi, il-manipulazzjoni tal-informazzjoni u l-interferenza fiha minn barra, inkluż id-diżinformazzjoni. Konklużjonijiet tal-Kunsill dwar is-sitwazzjoni tas-sigurtà Ewropea, 24 ta' Jannar 2022 Din ir-riżorsa bħalissa hi disponibbli biss bil-lingwa jew il-lingwi li ġejjin: Konklużjonijiet tal-Kunsill Ewropew, 16 ta' Diċembru 2021 Ara l-paġna tal-laqgħa